DA Den Europæiske Unions Tidende C 314/5

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 314/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»LIMONE FEMMINELLO DEL GARGANO«

EF-nr.: IT/00297/10.6.2003

BOB ( ) BGB ( X )

Denne meddelelse er et sammendrag til informativt brug. Interesserede og især producenter af det pågældende BGB-produkt kan konsultere den fuldstændige version af specifikationen på nationalt plan eller hos Europa-Kommissionen (1).

1. Medlemsstatens ansvarlige myndighed

Navn: Ministero delle Politiche Agricole e Forestali Adresse: Via XX Settembre, 20 — I-00187 Roma Tlf. 06 — 481 99 68 fax 06 — 42 01 31 26 e-mail: qtc3@politicheagricole.it

2. Sammenslutning

2.1 Navn: Consorzio di tutela e valorizzazione »Gargano Agrumi«

2.2 Adresse:

Via Salita della Bella — I-71018 Vico del Gargano (FG) Tlf. (39-0884) 96 62 29 Fax (39-0884) 96 63 99

2.3 Sammensætning: Producenter/forarbejdningsvirksomheder (x) andet ( )

3. Produktets art

kategori 1.6 — Friske frugter og grønsager.

4. Varespecifikation

(sammenfatning af betingelser i artikel 4, stk. 2)

4.1 Navn: »Limone Femminello del Gargano«

4.2 Beskrivelse: frisk frugt, fortrinsvis af arten »Citrus limonium«, sorten »femminello comune«, med blød skal også kaldet »lustrino« (Citrus limonium tenue R.), aflang også kaldet »fusillo« (Citrus limonium oblungum R.).

»Limone Femminello del Gargano«'s væsentligste egenskaber er følgende:

blødskallet citron (lustrino):

rund

lysegul særlig glat og meget tynd skal

har en diameter på mindst 50 mm

vejer ikke under 80 g

skallen er rig på æteriske olier og har kraftige aromaer

frugten består af 8-11 stykker

frugtkød og -saft er citrongul med få kerner: saften udgør 35 % af frugtens vægt, og dens surhedsgrad er over 3,5 g pr. 100 ml.

Aflang citron (fusillo)

epilipseformet

mellemtyk, temmelig glat dybgul skal

har en diameter på mindst 60 mm

vejer ikke under 100 g

skallen er rig på æteriske olier og har kraftige aromaer

frugten består af 8-11 stykker

frugtkød og -saft er citrongul: saften udgør 30 % af frugtens vægt, og dens surhedsgrad er over 3,5 g pr. 100 ml.

4.3 Geografisk område: Det geografiske område for produktion og emballering ligger i Foggia-provinsen (regionen Puglia) og omfatter kommunerne Vico del Gargano, Ischitella og Rodi Garganico og netop den sydlige kyststrækning — og kystnære områder på Gargano-halvøen, der ligger mellem Vico del Gargano og Rodi Garganico og helt til Ischitella.

4.4 Bevis for oprindelse: Alle produktionsfaser overvåges nøje. Gennem producenters og emballeringsvirksomheders opførelse i relevante fortegnelser, der administreres af kontrolinistansen, garanteres produktets sporbarhed og oprindelse.

Produktets sporbarhed og oprindelse garanteres desuden derved, at hver citronlund er opført i en hertil oprettet fortegnelse, der føres og ajourføres af kontrolinstansen med optegnelse af citronlundens beliggenhed og meddelelse til kontrolinstansen af de producerede mængder. Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5 Fremstillingsmetode: Varespecifikationen fastsætter bl.a., hvordan citronlundene anvender produktionsområdets karakteristiske jordbund og skråninger: på skråningerne anrettes terrasser ved hjælp af mure og jordvolde. Beskyttelse mod kølige vinde sikres om nødvendigt ved hjælp af læhegn, der hovedsagelig består af steneg, der er typisk for området, og af rørskove og net.

Den traditionelt benyttede grundstamme er udelukkende »melangolo«(citrus mearda), der er attesteret som sådan i de gældende bestemmelser.

Træet består af to hovedgrene og to sidegrene, således at kronen kan udvikle sig som en cirkel indskrevet i en firkant, hvorved den får form af en flad kugle benævnt »cupola squarciata«, der er hul og gør både beskæring og plukning nemmere.

Planteafstanden er den traditionsbundne, dvs. der er mellem 250 og 400 træer pr. ha.

Citrontræerne kunstvandes i perioden fra maj til oktober.

Citronproduktionen bør ikke overstige 35 tons pr. ha.

Plukningen, der foretages manuelt og med saks, sker året rundt, idet jordbunds- og klimaforholdene og citronlundenes særegenskaber muliggør, at frugten kan holde sig længe på træet. Kunstig modning af frugterne er forbudt.

Pakning og emballering af BGB »Limone Femminello del Gargano«-produkter må udelukkende foregå i oprindelsesområdet som angivet under pkt. 4.3, for at garantere produktets sporbarhed og kontrollen af produktet, og for ikke at forringe produktets kvaliteter.

4.6 Tilknytning: Takket være det specifikke lokalmiljø, karakteristisk både geografisk, jordbundsmæssigt og klimamæssigt, i »kystregionen« og i »det halvfugtige Middelhavsbælte« på Gargano-halvøen med mikromiljøer, hvor — takket være landbrugernes århundredlange erfaringer og tradition — der udviklede sig dyrkning af citroner med sådanne kvalitative egenskaber, at »Limone Femminello del Gargano« helt fra en fjern fortid var velanset og påskønnet på grund af de særegenskaber og aromaer, som dette BGB-produkt har i forhold til citroner fra andre italienske regioner.

Citrusfrugtdyrkning på Gargano-halvøen foregår stadig som »traditionelt landbrug« med manuelt arbejde, hvor beskæreren stadig spiller en vigtig rolle; i Gargano-området har den i tidens løb udviklet sig til en kulturarv af agronomisk knowhow, der er blevet overdraget fra generation til generation.

Allerede i 1884 fandtes det første net af samhandel med det nordamerikanske kontinent, der aftog en stor del af produktionen. De første historiske vidnesbyrd om »Limone Femminello del Gargano« går tilbage til år 1000, medens de ældste optegnelser af produktionsdata for området er at finde i statistiske optegnelser fra 1811 i Kongeriget Neapel, hvoraf fremgår, at 60 % af produktionen blev eksporteret.

4.7 Kontrolinstans: Kontrolinstansen er en offentlig myndighed.

4.8 Mærkning: »Limone Femminello del Gargano« markedsføres i lukket og ubøjelig emballage, der består af organisk materiale såsom træ eller pap, der kan rumme mindst 1 kg og højest 25 kg: emballagen skal skåne mindst 80 % af frugterne, med eller uden papir, og bære logoet I.G.P. »Limone Femminello del Gargano«. Hvis frugten sælges i løs vægt, skal den bære ovennævnte logo.

Emballagen skal være forsynet med følgende angivelser:

»Limone Femminello del Gargano« eventuelt efterfulgt af den pågældende sort »lustrino« eller »fusillo«, logoet, forkortelsen BGB. også skrevet helt ud, angivelserne vedrørende producent, emballeringsvirksomhed, forhandler og nettovægten ved emballering.

De produkter, hvortil der er blevet anvendt BGB. »Limone Femminello del Gargano«, også efter forarbejdning, kan markedsføres i emballage, der er påført henvisning til den pågældende betegnelse, uden af EF-logoet anføres, hvis:

produktet med beskyttet betegnelse, certificeret som sådan, er den eneste varekategori, der indgår i produktet

de, der anvender produktet med BGB, har fået tilladelse af indehaverne af den registrerede intellektuelle ejendomsret til betegnelsen BGB forsamlet i en sammenslutning under Ministero delle Politiche Agricole (Landbrugsministeriet). Denne sammenslutning står også for optegnelsen i de rette registre og kontrollerer, at den beskyttede betegnelse anvendes korrekt. Findes der ikke en sådan sammenslutning, udføres de ovenfor nævnte funktioner af MIPAF, der er den nationale myndighed med ansvar for anvendelse af forordning (EØF) nr. 2081/92.

Logoet består af en stiliseret tegning af to citroner med stilk og blad omgivet af en epilipseformet krone: på kronen er anført »Limone Femminello del Gargano« .

De afbillede citroner og udtrykket »Limone Femminello del Gargano« er gule, stilk og blade er grønne.

4.9 Nationale krav: —

(1) Europa-Kommissionen, Generaldirektoratet for Landbrug og Udvikling af Landdistrikter — Kvalitetspolitik for landbrugsprodukter, B-1049 Bruxelles